KIRJALLINEN KYSYMYS E-1472/02 esittäjä(t): Sebastiano Musumeci (UEN) komissiolle. Tomaattijohdannaisia koskevan lainsäädännön muuttaminen.



Virallinen lehti nro 301 E , 05/12/2002 s. 0154 - 0155



KIRJALLINEN KYSYMYS E-1472/02 esittäjä(t): Sebastiano Musumeci (UEN) komissiolle (27. toukokuuta 2002) Aihe: Tomaattijohdannaisia koskevan lainsäädännön muuttaminen Välimeren alueen maat ovat suurimpia teollisuuteen tarkoitettujen tomaattien tuottajia. Tomaattijohdannaisia koskevan nykyisen lainsäädännön muuttamiseen liittyvässä Euroopan komission asetusehdotuksessa aiotaan pienentää tomaatin vähimmäispitoisuutta Euroopan markkinoille tarkoitetuissa tomaattisäilykkeissä sekä kumota kuorittuja tomaatteja, tomaatin hedelmälihaa ja tomaattisosetta koskevat vähimmäisvaatimukset. Kyseisen asetusehdotuksen hyväksymisen myötä avautuisivat markkinat tomaattitiivisteiden kuiva-ainepitoisuuden pienentämisen ja vastaavasti veden lisäyksen johdosta huonolaatuisille tuotteille. Nämä seikat huomioon ottaen komissiolle esitetään seuraavat kysymykset: 1. Mitä järkeviä perusteita on sellaisen asetusehdotuksen laatimiselle, joka toteutuessaan kannustaisi huonolaatuisten tuotteiden valmistamiseen? 2. Eikö pelätty lainsäädännön muutos ole komission mielestä selvästi ristiriidassa tyypillisten eurooppalaisten tuotteiden, jotka ovat huomattavan sosioekonomisen ja kulttuurisen rikkauden lähde, kuten Välimeren alueen tomaattien, laadun ja ominaispiirteiden säilyttämisen kanssa? Franz Fischlerin komission puolesta antama vastaus (26. kesäkuuta 2002) Komissio ei valmistele eikä aio valmistella asetusehdotusta, jolla muutettaisiin yhteisön säännöksiä tomaattijohdannaisten markkinoinnista siitä yksinkertaisesta syystä, että tällaisia säännöksiä ei ole olemassa. Tärkeimmät tomaattijalosteet määritellään neuvoston asetuksen (EY) N:o 2201/96(1) soveltamista koskevista yksityiskohtaisista säännöistä 2 päivänä maaliskuuta 2001 annetun komission asetuksen (EY) N:o 449/2001(2) 1 artiklassa yksinomaan jalostukseen tarkoitettuja tomaatteja koskevan tukijärjestelmän (josta säädetään hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetussa neuvoston asetuksessa (EY) N:o 2201/961) osalta. Kyseessä eivät ole myyntinimikkeet tai kaupan pitämistä koskevat vaatimukset vaan tuotteiden tai tuoteryhmien määritelmät, joita käytetään yksinomaan edellä mainitun tukijärjestelmän hallinnoimiseksi ja valvomiseksi teollisen tuotannon vaiheessa. Italiassa kaupan pitämistä koskevia vaatimuksia voidaan tätä vastoin soveltaa kuorittuihin tomaatteihin ja tiivisteisiin 10. maaliskuuta 1969 annetun kansallisen asetuksen nro 96 mukaisesti. Valmiiden tuotteiden tarkka määrittely oli perusteltua siihen saakka, kun yhteisön tukea myönnettiin jalostetuille tuotteille. Oli järkevää määritellä tarkasti, mitkä tuotteet saivat kyseistä tukea. Alan uudistuksesta vuonna 2000 lähtien yhteisön tukea ei ole enää myönnetty jalostetuille tuotteille vaan raaka-aineelle eli jalostusteollisuuteen toimitetulle tomaatille. Tästä herääkin kysymys, pitääkö vanhoja, vanhentuneesta lainsäädännöstä peräisin olevia sääntöjä edelleen ylläpitää. Asetusehdotus, jolla muutetaan asetusta (EY) N:o 449/01, koskee muun muassa tiettyjä edellä mainittuja määritelmiä. Kuten edellä mainittiin, tähän asetukseen mahdollisesti tehtävillä muutoksilla ei ole joka tapauksessa mitään vaikutusta myyntinimikkeisiin eikä voimassa oleviin kaupan pitämistä koskeviin vaatimuksiin ja takeisiin. Kyseinen huhtikuun 2002 lopulta peräisin oleva asetusehdotus ei ollut lopullisessa muodossaan oleva säännösteksti vaan asianomaisen ammattipiirin ja jäsenvaltioiden kuulemiseksi ennen asetuksen laatimista kehitetty hanke komission hyväksymän avoimuusperiaatteen mukaisesti. Kaikki sellaiset tulkinnat, joiden mukaan komissiolla olisi ollut aikomus muuttaa tomaattijohdannaisia koskevia voimassa olevia säännöksiä, ovat näin ollen täysin perusteettomia. (1) EYVL L 297, 21.11.1996. (2) EYVL L 64, 6.3.2001.